b'\n_START_ARTICLE_\nAmarillo (Teksas)\n_START_SECTION_\nPovijest\n_START_PARAGRAPH_\nGrad je osnovan 1889. godine na mjestu nekada\xc5\xa1njeg naselja Oneida. Brojni ran\xc4\x8devi i transport stoke pogodovali su naglom razvitku naselja, tako da se do kraja 19. stolje\xc4\x87a stanovni\xc5\xa1tvo uve\xc4\x87alo nekoliko puta. Dodatni impuls razvoju Amarillo je do\xc5\xbeivio 1920-ih, kada su otkrivene zalihe zemnog plina, nafte i, posebice, helija. Prva tvornica helija u gradu je podignuta 1929. te je dugo vremena bila jedina komercijalna tvornica tog plina u svijetu. Tako\xc4\x91er je veliki broj stanovnika radio na \xc5\xbeeljeznici._NEWLINE_Za vrijeme Drugog svjetskog rata izgra\xc4\x91ena je zrakoplovna baza, kao i tvornica oru\xc5\xbeja i streljiva Pantex. Zrakoplovna je baza 1950-ih bila jedna od baza bombardera B-52 Stratofortress, a dolazak zrakoplovnog osoblja i njihovih obitelji pove\xc4\x87ao je populaciju grada na oko 140.000. Nakon \xc5\xa1to je baza 1968. raspu\xc5\xa1tena, stanovni\xc5\xa1tvo se smanjilo na oko 130.000. Tijekom 1970-ih i 1980-ih stanovni\xc5\xa1tvo je ponovno poraslo, zahvaljuju\xc4\x87i dijelom i useljenicima iz Laosa, Vijetnama i Burme.\n_START_SECTION_\nIme grada\n_START_PARAGRAPH_\nIme grada na \xc5\xa1panjolskom zna\xc4\x8di "\xc5\xbeuto", no izgovara se "amarilo", a ne, prema \xc5\xa1panjolskom, "amarijo". Pretpostavlja se da potje\xc4\x8de od boje poljskog cvije\xc4\x87a s obala obli\xc5\xbenjeg jezera Amarillo._NEWLINE_Grad je stekao nekoliko nadimaka tijekom svojeg 130-godi\xc5\xa1njeg postojanja, od kojih su najupe\xc4\x8datljiviji The Yellow Rose of Texas ("\xc5\xbduta ru\xc5\xbea Teksasa" - prema \xc5\xa1panjolskom nazivu grada koji zna\xc4\x8di "\xc5\xbeuto" te prema popularnoj pjesmi) te Beef City ("Grad govedine").\n_START_SECTION_\nGospodarstvo\n_START_PARAGRAPH_\nAmarillo je regionalni gospodarski centar cijelog podru\xc4\x8dja Panhandle, kao i dijelova Oklahome i Novog Meksika. Najzna\xc4\x8dajnija je mesnoprera\xc4\x91iva\xc4\x8dka industrija; oko \xc4\x8detvrtine ukupne proizvodnje govedine u SAD-u proizvodi se u Amarillu. Uz mesnoprera\xc4\x91iva\xc4\x8dku, zna\xc4\x8dajne su i naftna industrija, proizvodnja helija kao i tvornica helikoptera u blizini me\xc4\x91unarodne zra\xc4\x8dne luke Rick Husband Amarillo International Airport._NEWLINE_Grad okru\xc5\xbeuje oko 57.000 km\xc2\xb2 poljoprivrednog zemlji\xc5\xa1ta. Najzna\xc4\x8dajnije kulture su kukuruz, p\xc5\xa1enica i pamuk, a proizvode se i sirak, mekinje, sijeno i soja. U obli\xc5\xbenjem gradi\xc4\x87u Herefordu nalaze se brojne farme krava, s razvijenom industrijom mlijeka i mlije\xc4\x8dnih proizvoda.\n_START_SECTION_\nZnamenitosti\n_START_PARAGRAPH_\nNajve\xc4\x87a je prirodna atrakcija u blizini grada Palo Duro Canyon State Park, drugi po veli\xc4\x8dini kanjon u SAD-u, iza Grand Canyona. Poznat je i Alibates Flint Quarries National Monument, rudnik kremena ameri\xc4\x8dkih Indijanaca iz predpovijesti. Ipak, karakteristi\xc4\x8dan simbol Amarilla je tzv. Cadillac Ranch, umjetni\xc4\x8dka instalacija sastavljena od mno\xc5\xa1tva starih Cadillaca do pola zakopanih u zemlju.\n_START_SECTION_\nAmarillo u popularnoj kulturi\n_START_PARAGRAPH_\nGrad se spominje u mnogim pjesmama, kao \xc5\xa1to su "Amarillo by Morning" Paula Frasera i Terryja Stafforda, "(Get Your Kicks) on Route 66" Nata Kinga Colea, Dylanova "Brownsville Girl" te najpoznatija "Is This the Way to Amarillo?", Tonyja Christieja i Neila Sedake.'